**Az előterjesztést megtárgyalta:**

 - Szociális és Családügyi Bizottság

 - Pénzügyi, Gazdasági és Jogi Bizottság

 *A határozati javaslatot törvényességi*

 *szempontból megvizsgáltam:*

 */: Dr. Gaál Róbert :/*

 *jegyző*

**E L Ő T E R J E S Z T É S**

# Szombathely Megyei Jogú Város Közgyűlésének 2013. december 12-i ülésére

**Javaslat műszaki állapot miatt gazdaságosan nem helyreállítható önkormányzati tulajdonú épületek kiürítésére és lebontására**

Szombathely Megyei Jogú Város Közgyűlése a 137/2013. (III.28.) Kgy. sz. határozatban (az önkormányzat tulajdonában álló lakások 2012. évi hasznosításáról szóló összefoglaló jelentés tárgyalásakor) úgy döntött, hogy készüljön előterjesztés az önkormányzati lakáshasznosítás jövőjére, a felmerülő problémák orvoslására vonatkozóan. A közgyűlési döntés alapján a SZOVA Zrt. által készített helyzetelemzés konklúziója szerint: „.... elmondható, hogy az üres, helyreállításra váró lakások száma 2013. év során is folyamatosan növekedett. A lakások helyreállítására a SZOVA Zrt., mint kezelő – az eseti igény szerint ezidáig már helyreállított néhány lakáson túlmenően – a lakbérbevételek terhére további fedezetet nem tud biztosítani, azaz a tulajdonos önkormányzat anyagi hozzájárulása nélkül – a pályázati eljárás keretében a leendő bérlők által helyreállításra kerülő lakásokon felül – további lakásbérlemény helyreállítására nem látunk lehetőséget.

Különösen indokolt lenne az alacsony komfortfokozatú – félkomfortos, illetőleg komfortnélküli – önkormányzati bérlemények helyreállítása, mivel – az önkormányzati bérlakásban élők helyzetére tekintettel – a lakásgazdálkodás során az ilyen típusú lakásokra – meglátásunk szerint – több ok miatt is merül fel igény. Figyelemmel a magas fenntartási költségű önkormányzati bérlakásban élő, jelentős összegű hátralékot felhalmozó lakáshasználók nagy számára, szociális szállás céljára még számos félkomfortos, illetőleg bérlemény helyreállítására lenne szükség. Megemlítendő ugyanakkor, hogy a lakásrendelet alapján lehetőség van helyreállított komfortnélküli, illetőleg félkomfortos lakás pályázat keretében történő bérbeadására is, azonban ilyen lakásra pályázat kiírására – tekintettel arra, hogy az alacsony komfortfokozatú lakásokat elsősorban szociális szállás céljára hasznosította az önkormányzat – a tárgyévben nem kerülhetett sor.

Az alacsony komfortfokozatú lakások helyreállítását indokolja továbbá az is, hogy műszaki állapota miatt mielőbb szükségessé válik a Szombathely, Körmendi u. 88. szám alatti kizárólagos önkormányzati tulajdonú épület kiürítése. Ugyancsak időszerű megkezdeni a Szombathely, Jáki u. 37. szám alatti épület kiürítését. Ezen épületekben túlnyomóan komfortnélküli lakások kapnak helyet.”

Az Önkormányzat 2013. évi költségvetése az „Önkormányzati bérlakások felújítása” című tartalék tételsoron 50 millió Ft összegű előirányzatot tartalmaz, amelynek felhasználásáról a Közgyűlés a 141/2013.(III.28.) Kgy. sz. határozatnak megfelelő eljárásrendben jogosult dönteni az előterjesztésben foglaltak és a vagyongazdálkodási bevételek ismeretében (amelyet a Közgyűlés a napirendi pontjai között tárgyal).

A Szociális és Családügyi Bizottság a 165/2013. (X.28.) SzCsB. sz. határozatában javasolta, hogy a biztosított költségvetési forrás a gazdaságosan nem helyreállítható önkormányzati tulajdonú épületek kiürítésére, majd később lebontására kerüljön felhasználásra, és kérte, hogy az erre vonatkozó előterjesztés kerüljön a Közgyűlés ülésére előterjesztésre.

**I.** Az Egészségügyi és Közszolgálati Osztály a Szombathelyi Vagyonhasznosító és Városgazdálkodási Zrt-vel együttműködve az alábbi lakóegységeket javasolja **kiüríteni és lebontani:**

* Szombathely, Körmendi u. 88.
* Szombathely, Jáki u. 37.

A fenti lakóépületek műszaki leírása az alábbiak szerint összegezhető:

**Szombathely, Körmendi u. 88.** szám alatti kizárólagos önkormányzati tulajdonú lakóépület padlószerkezete az épület nagy részén jelentős süllyedést mutat, melynek oka a nem megfelelő magasságú, és a hiányzó vízszigetelés. A vízszigetelés elkészítése után a teljes padló rétegrend cseréje, újraépítése lenne szükséges. Az épület födémszerkezetének acélgerendáin a teherbírást veszélyes mértékben befolyásoló lemezes korrózió tapasztalható, megerősítéséhez, illetve végleges helyreállításához statikus terv szükséges. A megerősítéssel együtt a vízszigetelés megoldása szükséges. Az épület udvari, déli sarka hiányzik, ereszcsatornái hiányosak.

**Szombathely, Jáki u. 37.** szám alatti ingatlanon három lakóépület, illetőleg fatárolásra szolgáló melléképületek találhatók. Az ingatlan társasház jogi formával bír, azonban valamennyi albetét Szombathely Megyei Jogú Város Önkormányzata tulajdonában áll. A részben alápincézett épületek földszintesek, 1920-ban létesültek magastetős kialakítással, hornyolt cserépfedéssel, hagyományos tetőszerkezettel és tömör tégla falazattal. Az ingatlan három lakóépületében összesen 12 lakás található, melyek közül mindössze 1 lakás komfortos komfortfokozatú, a többi bérlemény komfortnélküli komfortfokozatúnak minősül A szomszédos ingatlan felé a telek nem rendelkezik kerítéssel. Az épület utcafronti homlokzatán lévő lakások megüresedését követően a lakásokat ismeretlenek feltörték, a nyílászárókat kibontották, illetőleg a parkettával együtt eltulajdonították. Az épület összességében rendkívül negatív hatást jelent a környezete számára, utcaképi szempontból is erősen kifogásolható.

A szóban forgó lakóingatlanokban mindösszesen 10 család és 34 fő (melyből 16 kiskorú) elhelyezéséről kell gondoskodni, az alábbiak szerint:

|  |  |  |  |  |
| --- | --- | --- | --- | --- |
| **Cím** | **Családok száma** | **Nagykorúak száma** | **Kiskorúak száma** | **Lakók száma összesen** |
| Szombathely, Körmendi u. 88. | 4 | 7 | 10 | 17 |
| Szombathely, Jáki u. 37. | 6 | 11 | 6 | 17 |
| **Összesen** | **10** | **18** | **16** | **34** |

A fenti épületekben lakók elhelyezésére **a lakók előzetes, írásbeli beleegyezését** követően az alábbi szakmai javaslat fogalmazódott meg:

|  |  |
| --- | --- |
| **Helyreállítandó lakások címe** | **Helyreállítás összege (Ft)** |
| Kisfaludy S. u. 21. fszt. 1. | 1.705.963 |
| Szent Márton u. 51. fszt. 1. | 1.705.068 |
| Vörösmarty M. u. 8. 1/6. | 696.317 |
| Vörösmarty M. u. 7. 1/8. | 1.922.090 |
| Kötő u. 8-10. fszt. 3. | 1.033.490 |
| Szigligeti u. 5. fszt. 2. | 949.909 |
| Aréna u. 20. fszt. 2. | 805.209 |
| Kötő u. 8-10. fszt. 9. | 1.949.423 |
| Kötő u. 8-10. fszt. 1. | 1.701.813 |
| Kisfaludy S. u. 64. fszt. 2. | 963.875 |
| **Összesen:** | **13.433.157** |

**II.** A Szombathely, Körmendi u. 88., valamint Szombathely, Jáki u. 37. szám alatti épületek kapcsán az épületek bontását javasolja a 165/2013. (X.28.) SzCsB. sz. határozatában a Szociális és Családügyi Bizottság, amelynek összes költsége a SZOVA Zrt. szerint várhatóan **bruttó 6,5 millió Ft lesz.**

**III.** Az elmúltévek gyakorlatát folytatva az Egészségügyi és Közszolgálati Osztály a Szombathelyi Vagyonhasznosító és Városgazdálkodási Zrt-vel együttműködve a fentiekben felsoroltlakásokon túlmenően az alábbi, műszaki állapot miatt gazdaságosan nem helyreállítható lakóegységeket javasolja **kiürítésre:**

* Szombathely, Győrffy I. u. 7.
* Szombathely, Győrffy I. u. 18.
* Szombathely, Győrffy I. u. 20.
* Szombathely, Győrffy I. u. 33.
* Szombathely, Győrffy I. u. 35.
* Szombathely, Petőfi S. u. 35.

A fenti lakóépületek műszaki leírása az alábbiak szerint összegezhető:

**Szombathely, Győrffy I. u. 7.** szám alatti lakóépületkizárólagos önkormányzati tulajdonban áll. A részben alápincézett ingatlan 1920-ban, hagyományos tömör tégla falazattal, hagyományos tetőszerkezettel, kettős cserépfedéssel épült. A lakóépület általános műszaki állapota rossz, a közös használatú udvar rendezett. Az épület homlokzata elhanyagolt, lepusztult állapotban van. A homlokzati nyílászárók rossz állapotúak, záródásuk nem megfelelő. A falak nem rendelkeznek vízszigeteléssel, ezért több helyen felvizesedtek, vakolatuk lehullott vagy feltáskásodott. Az udvaron kettő közös WC, mosókonyha, illetőleg tüzelőtároló található. A tüzelőtároló tetőszerkezete megrogyott, oromfala részben kidőlt, cserépfedése lehullott.

**Szombathely, Győrffy I. u. 18., illetve 20.** szám alatti lakóépületek szintén kizárólagos önkormányzati tulajdonban állnak, azonban az ingatlanok jogi formájukat tekintve társasházként szerepelnek az ingatlan-nyilvántartásban. Az ingatlanok állapota rendkívül elhanyagolt, az alig több mint tizenöt éve felújított épületek leromlott állapotúak. Homlokzatuk több helyen javítást igényel. A lábazat vakolata omlik a hiányzó falszigetelés okozta felvizesedés miatt, a homlokzati osztópárkány felett is felvizesedés és vakolathullás tapasztalható. A homlokzati nyíláskeretek vakolata több helyen lehullott vagy összerepedezett. A pincei ablakok műkő párkányai hiányoznak vagy eltörtek. A pincerekeszeket feltörték, az utcáról a kitört ablakokon át az udvarra is belátni. A pincerekeszeket elválasztó válaszfalak néhány helyen hiányoznak. A pincei falak felvizesedtek, vakolatuk hiányos. A lépcsőházak földszint és 1. emelet közti lépcsőinek burkolata hiányos, felújításra szorul. A tetőtéri folyosó gipszkarton burkolata rongálás miatt beszakadt.

**Szombathely, Győrffy I. u. 33.** szám alatti kizárólagos önkormányzati tulajdonban álló lakóépület hagyományos építési móddal épült 1910-ben. Az utcai homlokzaton és a kapuszínben a lábazat feletti vakolat több helyen lehullott. Az ereszpárkány több helyen leázott, vakolata lehullt. Az utcai homlokzat egyik alagsori ablakának ablakszárnya hiányzik. Az alagsor elhanyagolt állapotú, ablaküvegei hiányoznak. A falak vakolatai hiányosak, festése elöregedett. Az udvari épületszárny lábazati vakolata felvizesedett, részben lehullt. A tégla kerítés egy része megdőlt, téglái részben kihulltak, vakolata és fedése hiányos. Az udvari térbeton szétrepedezett.

**Szombathely, Győrffy I. u. 35.** szám alatti földszintes, magastetős, részben alápincézett lakóépület szintén kizárólagos önkormányzati tulajdonban áll. Az épület 1910-ben létesült hagyományos tetőszerkezettel, kettős cserépfedéssel, tömör tégla falazattal. Az utcai homlokzaton a műkő lábazat feletti vakolat vizesedik és lehullik, az ereszpárkány vakolata több helyen leázott. A kapualj és az udvari homlokzat vakolatai több helyen lehulltak a hiányzó falszigetelés okozta felvizesedés miatt. Az udvari épületszárny végfal vakolata hiányzik, a falszerkezet károsodott, több tégla kihullt a falból. A homlokzati nyílászárók rendkívül rossz állapotúak, záródásuk nem megfelelő, üvegezésük hiányos. A tégla kerítés vakolata, falazata és lefedése hiányos, néhány helyen fennáll a leomlás veszélye.

**Szombathely, Petőfi S. u. 35.** szám alatti ingatlan tulajdoni formája társasház, melynek kezelését, illetőleg közös képviseletét a SZOVA Zrt. látja el. A Petőfi Sándor u. 35. szám alatt összesen öt önkormányzati tulajdonban álló lakás, illetve kettő magántulajdonú ingatlan található. A társasházból az önkormányzatot megillető tulajdoni hányad 7.190/10.000. Az önkormányzat tulajdonában álló ingatlanok közül kettő lakás műszaki állapota miatt lakásként nem hasznosítható, a fszt. 4. szám alatti albetét korábban a lakásalapból kivonásra került, ezért a nyilvántartásban jelenleg a nem lakás célú helyiségek között szerepel. A lakóépület az 1900-as években, hagyományos tömör tégla falazattal, hagyományos tetőszerkezettel, kettős cserépfedéssel épült. Az épület részben alápincézett, földszintes kialakítású. Az ingatlan állapota elhanyagolt, leromlott. A homlokzat több helyen javítást igényel. A homlokzati nyíláskeretek vakolata több helyen lehullott vagy összerepedezett. A homlokzati nyílászárók rossz állapotúak, záródásuk nem megfelelő. A pincei falak felvizesednek, vakolatuk hiányos. Az udvar elhanyagolt állapotú, az ott élők fémhulladék bontására, illetőleg tárolására használják.

Az épület közművekkel ellátott, gázszolgáltatás csak a magántulajdonban lévő lakásokban van, önkormányzati tulajdonú lakásokban a fűtés szilárd tüzeléssel megoldott.

A szomszédos épületet elválasztó tégla kerítést ismeretlenek megrongálták, illetve elbontottá, átjárva a szomszédos Szombathely, Paragvári u. 1. szám alatti, Prenor Kft. korábbi telephelyét képező ingatlanba. Az itt lévő helyiségeket feltörték, onnan a hasznosítható ingóságokat eltulajdonították. Az üresen álló, lakásként már nem hasznosított ingatlant ismeretlen személyek ugyancsak feltörték, a bádogozás, illetve a nyílászárókat eltulajdonításra kerültek. A társaságunk a rendőrségi feljelentést 2012. évben megtette, az ügyben a nyomozás felfüggesztésre került.

A fenti műszaki leíráson túlmenően a szóban forgó ingatlanokról készített, és CD-n megküldött fényképek az előterjesztés mellékletét képezik.

A fenti lakóingatlanokban összesen 47 önkormányzati tulajdonú lakás található, melyekből mindösszesen 21 lakás lakott jelenleg, az alábbiak szerint:

|  |  |  |  |
| --- | --- | --- | --- |
|  | **Lakások száma** | **Üres lakások száma** | **Lakott lakások száma** |
| **Győrffy I. u. 7.** | 8 | 5 | 3 |
| **Győrffy I. u. 18.** | 12 | 8 | 4 |
| **Győrffy I. u. 20.** | 12 | 8 | 4 |
| **Győrffy I. u. 33.** | 5 | 1 | 4 |
| **Győrffy I. u. 35** | 6 | 3 | 3 |
| **Petőfi S. u. 35.** | 4 | 1 | 3 |
| **Összesen:** | **47** | **26** | **21** |

A kizárólagos önkormányzati tulajdonú épületekben élők közül a lakókkal történt egyeztetést követően **ebben az ütemben** 8 család és 29 fő elhelyezéséről kell gondoskodni az alábbiak szerint:

|  |  |  |  |  |
| --- | --- | --- | --- | --- |
| **Cím** | **Családok száma** | **Nagykorúak száma** | **Kiskorúak száma** | **Lakók száma összesen** |
| Szombathely, Győrffy I. u. 7. | 1 | 3 | 0 | 3 |
| Szombathely, Győrffy I. u. 18. | 2 | 7 | 8 | 15 |
| Szombathely, Győrffy I. u. 20. | 2 | 2 | 0 | 2 |
| Szombathely, Győrffy I. u. 33. | 2 | 6 | 1 | 7 |
| Szombathely, Győrffy I. u. 35. | 1 | 2 | 0 | 2 |
| **Összesen** | **8** | **20** | **9** | **29** |

A fenti épületekben lakók elhelyezésére **a lakók előzetes, írásbeli beleegyezését** követően az alábbi szakmai javaslat fogalmazódott meg:

|  |  |
| --- | --- |
| **Helyreállítandó lakások címe** | **Helyreállítás összege (Ft)** |
| Szent Gellért u. 4. fszt. 1. | 1.181.655 |
| Kálvária u. 26. fszt. 1. | 2.230.275 |
| Liszt F. u. 10. 3/14. | 1.274.990 |
| Wesselényi u. 25. 1/5. | 1.705.963 |
| Sorok u. 14. fszt. 1. | 792.451 |
| Nárai u. 30. fszt. 4. | 1.528.171 |
| Óperint u. 14. 1/6. | 1.627.819 |
| Szelestey L. u. 27. 2/11. | 1.535.000 |
| **Összesen:** | **11.876.324** |

A fenti javaslat elfogadása estén a Győrffy István utcában 10 db bérlakás, míg a Petőfi S. u. 35. szám alatt 3 db bérlakás maradna lakott. Amennyiben a közgyűlés egyetért a Győrffy István utcai lakások és a Petőfi S. u. 35. szám alatti lakások kiürítésével, úgy folytatni kell az egyeztetéseket a lakásokban maradó bérlőkkel az elhelyezésre vonatkozóan.

**IV.** A Nárai u. 1. szám alatt két önkormányzati tulajdonban álló, illetve egy magántulajdonú ingatlan található. A Szociális és Családügyi Bizottság javaslata szerint a két önkormányzati lakás kiürítése estén a lakások helyreállítását követően indokolt lesz megvizsgálni, hogy a Hárofit Közhasznú Egyesület milyen feltételekkel tudja a Szombathely, Nárai u. 1. szám alatti lakásokat szociális célú hasznosítás mellett üzemeltetni. A szóban forgó épületekben mindösszesen 2 család, és 3 fő elhelyezéséről kell gondoskodni. Az elhelyezésre vonatkozó konkrét javaslat a következő:

|  |  |  |  |  |  |  |  |
| --- | --- | --- | --- | --- | --- | --- | --- |
| **Kiürítendő lakás címe** | **Alap-területe** | **Lakók****száma** | **Lakók jogcíme** | **Javasolt elhelyezés címe** | **Alap-területe** | **Szoba-szám** | **Helyreállítás várható összege (Ft)** |
| Szombathely, Nárai u. 1. fszt. 3. | 26 | 2 | Bérlő | Szabadságharcos u. 4. fszt. 10. | 41 | 1,5 | 2.009.674,- |
| Szombathely, Nárai u. 1. fszt. 4. | 23 | 1 | SzociálisSzállás | Szövő u. 56. fszt. 3. | 25 | 1 | 1.361.149,- |
| **Összesen:** |  |  |  |  |  |  | **3.370.823,-** |

**V.** A fentiekben megfogalmazott javaslat mindösszesen 35.180.304,-Ft összegű költségvetési forrást igényel, de figyelemmel a SZOVA Zrt. által megfogalmazottakra, a tapasztalataik szerint várhatóan felmerülő pótmunkákra javasolt további 2.800.000,-Ft összegű előirányzatot a SZOVA Zrt. részére biztosítani.

**VI.** A kiürítésre, majd bontásra kerülő lakóingatlanok bérlői számára szükségessé válhat, a kijelölt bérleményekbe való beköltözést követően, az új lakókörnyezetbe való beilleszkedésük elősegítése. A Pálos Károly Szociális Szolgáltató Központ és Gyermekjóléti Szolgálat munkatársai, az egyéni szükségletek felmérésén alapuló, személyre szabott szociális munkával, az egyéni esetmunka és a családsegítés eszköztárának felhasználásával, segíthetik elő a beilleszkedést. Az egyéni esetkezelés illetve a családokkal végzett szociális munka keretében támogató és kontroll elemek alkalmazása egyaránt szükséges lehet. A korábbi lakókörnyezetben esetlegesen fennálló problémákra fókuszálva végezhető el az egyénre illetve családra koncentráló szükségletfelmérés, majd ennek tükrében meghatározható a segítő kapcsolat intenzitásának szükségessége. Sokproblémás, halmozottan hátrányos helyzetű klienseknél intenzívebb személyes kapcsolattartás indokolt, míg abban az esetben, ha a beilleszkedés során nagyobb problémák nem merülnek fel, a bérlő és a szociális munkás közötti találkozások száma csökkenthető.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2013. december** „ ”

 **/: Dr. Puskás Tivadar:/**

**HATÁROZATI JAVASLAT**

 **…/2013. (XII. 12.) Kgy. számú határozat**

1. A Közgyűlés egyetért azzal, hogy az alábbi, műszaki állapot miatt gazdaságosan nem helyreállítható önkormányzati tulajdonú épületek kerüljenek kiürítésre, ezt követően pedig bontásra:

* Szombathely, Körmendi u. 88.,
* Szombathely, Jáki u. 37.

2. A Közgyűlés egyetért azzal, hogy a következő önkormányzati tulajdonú lakások kerüljenek kiürítésre:

* Szombathely, Nárai u. 1. fszt. 3.
* Szombathely, Nárai u. 1. fszt. 4.
* Szombathely, Győrffy I. u. 7.
* Szombathely, Győrffy I. u. 18.
* Szombathely, Győrffy I. u. 20.
* Szombathely, Győrffy I. u. 33.
* Szombathely, Győrffy I. u. 35.
* Szombathely, Petőfi S. u. 35.

 3. A Közgyűlés egyetért azzal, hogy 1-2. pontban nevesített lakásokból kiköltöző családok részére az alábbi ingatlanok kerüljenek helyreállításra:

* Szabadságharcos u. 4. fszt. 10.
* Szövő u. 56. fszt. 3.
* Kisfaludy S. u. 21. fszt. 1.
* Szent Márton u. 51. fszt. 1.
* Vörösmarty M. u. 8. 1/6.
* Vörösmarty M. u. 7. 1/8.
* Kötő u. 8-10. fszt. 3.
* Szigligeti u. 5. fszt. 2.
* Aréna u. 20. fszt. 2.
* Kötő u. 8-10. fszt. 9.
* Kötő u. 8-10. fszt. 1.
* Kisfaludy S. u. 64. fszt. 2.
* Szent Gellért u. 4. fszt. 1.
* Kálvária u. 26. fszt. 1.
* Liszt F. u. 10. 3/14.
* Wesselényi u. 25. 1/5.
* Sorok u. 14. fszt. 1.
* Nárai u. 30. fszt. 4.
* Óperint u. 14. 1/6.
* Szelestey L. u. 27. 2/11.

4. A Közgyűlés, a 141/2013.(III.28.) Kgy. sz. határozatban meghatározott eljárásrend alapján, az „Önkormányzati bérlakások felújítása” tételsoron levő 50.000.000,- Ft összegű előirányzatból a 2013. évre biztosított fejlesztési tartalék terhére az 1-3. pontban foglaltak megvalósítása érdekében 28.680.304,- Ft-ot a lakások felújítására és 6.500.000,-Ft-ot a lakások bontására, míg a várhatóan felmerülő pótmunkákra 2.800.000,-Ft összegű költségvetési forrást nyújt a SZOVA Zrt. részére. A Közgyűlés egyetért azzal, hogy a fennmaradó összeg (12.019.696,-Ft) további, gazdaságosan nem helyreállítható önkormányzati lakóingatlanok kiürítése céljára kerüljön 2014. évben felhasználásra.

5. A Közgyűlés felhatalmazza a Polgármestert a 4. pontban meghatározott pénzeszköz SZOVA Zrt. részére történő átadására, és az erről szóló megállapodás aláírására.

6. A Közgyűlés felkéri a SZOVA Zrt. vezérigazgatóját, hogy az 1-3. pontok megvalósulása érdekében tegye meg a szükséges intézkedéseket.

7. A Közgyűlés felkéri a Polgármestert, vizsgálja meg, hogy a Hárofit Közhasznú Egyesület milyen feltételekkel tudja a Szombathely, Nárai u. 1. szám alatti lakásokat szociális célú hasznosítás mellett üzemeltetni, és az erre vonatkozó javaslatát terjessze a Közgyűlés elé.

8. A Közgyűlés felkéri a Szociális és Családügyi Bizottságot, hogy a 4. pont szerinti, gazdaságosan nem helyreállítható további önkormányzati lakóingatlanok körére, azok kiürítésére, az érintett lakókkal történő egyeztetést követően tegyen javaslatot a Közgyűlés számára.

9. A Közgyűlés felkéri a Pálos Károly Szociális Szolgáltató Központ és Gyermekjóléti Szolgálat vezetőjét, hogy a helyreállított lakásokba beköltöző lakók részére dolgozzon ki egyéni, személyre szabott tervet az új lakókörnyezetbe való beilleszkedés elősegítése céljából.

**Felelős:** Dr. Puskás Tivadar polgármester

 Marton Zsolt alpolgármester

 Molnár Miklós alpolgármester

 Szakály Gábor a Szociális Családügyi Bizottság elnöke,

dr. Károlyi Ákos aljegyző,

 (A végrehajtás előkészítéséért:

Szijártó Győző, a SZOVA Zrt. megbízott vezérigazgatója

Stéger Gábor, a Közgazdasági és Adó osztály vezetője,

dr. Bencsics Enikő, az Egészségügyi és Közszolgálati Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője)

**Határidő:** 2013. december 31. (az 4-5. pont vonatkozásában)

 2014. június 30. (az 1-3. pont és a 6. pont vonatkozásában)

 lakások helyreállítását követő havi Közgyűlés (7. pont

 vonatkozásában)

 2014. április 30. (a 9. pont vonatkozásában)

 2014. június havi közgyűlés (a 8. pont vonatkozásában)